HR Službeni list Europske unije C 338/18

KOMUNIKACIJA KOMISIJE

Ažuriranje podataka za izračun paušalne svote i novčanih kazni koje Komisija predlaže Sudu u postupcima zbog povrede propisa

2014/C 338/02

I. UVOD

Komunikacijom Komisije iz 2005. o primjeni članka 228. Ugovora o EZ-u (1) (sadašnji članak 260. stavci 1. i 2. UFEU-a) utvrđena je osnova na temelju koje Komisija izračunava iznos financijskih sankcija (plaćanje paušalnog iznosa ili novčane kazne) koje Sud na njezin zahtjev primjenjuje kada Komisija uputi predmet Sudu u skladu s člankom 260. UFEU-a, u kontekstu postupka zbog povrede propisa protiv države članice.

U svojoj sljedećoj Komunikaciji iz 2010 (2). o ažuriranju podataka koji se upotrebljavaju za taj izračun, Komisija je utvrdila da navedeni makroekonomski podaci svake godine podliježu reviziji kako bi se uzeli u obzir inflacija i kretanje BDP-a.

Godišnje ažuriranje iz ove Komunikacije temelji se na kretanjima inflacije i BDP-a svake države članice (3). Upotrebljavaju se relevantna stopa inflacije i statistički podaci o BDP-u koji su utvrđeni dvije godine prije ažuriranja („pravilo n-2”), s obzirom na to da su dvije godine najkraće moguće razdoblje za prikupljanje relativno stabilnih makroekonomskih podataka. Ova se Komunikacija stoga temelji na ekonomskim podacima za nominalni BDP i deflator BDP-a za 2012 (4). te na trenutačnom ponderiranju prava glasa država članica u Vijeću.

Komisija je ovlastila svojega predsjednika da u dogovoru s članom koji je odgovoran za ekonomska i monetarna pitanja donese navedene mjere (5).

II. SASTAVNICE AŽURIRANJA

Popis gospodarskih kriterija koji se trebaju revidirati uključuje sljedeće:

— standardni paušal za novčanu kaznu (6), koji trenutačno iznosi 650 EUR dnevno, potrebno je revidirati u skladu s inflacijom,

— standardni paušal za paušalna plaćanja (7), koji trenutačno iznosi 220 EUR dnevno, potrebno je revidirati u skladu s inflacijom,

— posebni faktor „n” (8), koji se revidira u skladu s BDP-om predmetne države članice uzimajući u obzir broj glasova koje ima u Vijeću; faktor „n” isti je za izračunavanje paušalnog iznosa i dnevnih novčanih kazni,

— minimalna paušalna plaćanja (9) koja se revidiraju u skladu s inflacijom.

III. AŽURIRANJA

Komisija će primijeniti sljedeće ažurirane iznose kako bi izračunala iznos financijskih sankcija (paušalni iznos ili novčane kazne) kada uputi predmet Sudu na temelju članka 260. stavaka 2. i 3. UFEU-a.

1. standardni paušal za izračunavanje novčane kazne iznosi 660 EUR dnevno;

2. standardni paušal za paušalno plaćanje iznosi 220 EUR dnevno.

3. Posebni faktor „n” i minimalni paušalni iznos (u EUR) za 28 država članica utvrđeni su kako slijedi: Posebni faktor „n” Minimalni paušalni iznos (1 000 EUR) Belgija 5,13 2 829 Bugarska 1,53 844 Češka 3,27 1 803 Danska 3,16 1 743 Njemačka 21,22 11 703 Estonija 0,64 353 Irska 2,59 1 428 Grčka 3,68 2 030 Španjolska 12,72 7 015 Francuska 18,53 10 219 Hrvatska 1,33 733 Italija 16,27 8 973 Cipar 0,64 353 Latvija 0,72 397 Litva 1,16 640 Luksemburg 1,00 552 Mađarska 2,60 1 434 Malta 0,35 193 Nizozemska 6,74 3 717 Austrija 4,23 2 333 Poljska 7,75 4 274 Portugal 3,40 1 875 Rumunjska 3,28 1 809 Slovenija 0,91 502 Slovačka 1,70 938 Finska 2,80 1 544 Švedska 4,87 2 686 Ujedinjena Kraljevina 18,02 9 938

4. Komisija će od datuma donošenja ove Komunikacije primjenjivati ažurirane iznose na odluke koje donosi kako bi uputila predmet Sudu u skladu s člankom 260. UFEU-a.

(1) SEC(2005) 1658; SL C 126, 7.6.2007., str. 15.

(2) SEC(2010) 923/3. Ova je Komunikacija ažurirana 2011. (SEC(2011) 1024 završna verzija), 2012. (C(2012) 6106 završna verzija) i 2013. (C(2013) 8101 završna verzija) za godišnju prilagodbu ekonomskih podataka.

(3) U skladu s općim pravilima utvrđenima u komunikacijama iz 2005. i 2010.

(4) Deflator cijena BDP-a upotrebljava se kao mjerilo inflacije. Jedinstveni iznosi za paušalne iznose i novčane kazne zaokružuju se na najbliži višekratnik od deset. Minimalni paušalni iznosi zaokružuju se na najbližu vrijednost u tisućama. Faktor „n” zaokružuje se na dva decimalna mjesta.

(5) Ovlaštenje od 13. prosinca 2005. za donošenje odluka kojima se ažuriraju određeni podaci koji se upotrebljavaju za izračunavanje paušalnog iznosa i novčanih kazni u skladu s politikom Komisije o primjeni članka 228. Ugovora o EZ-u; SEC(2005.) 1616.

(6) Standardni ili jedinstveni paušal za dnevne novčane kazne definiran je kao fiksni osnovni iznos na koji se primjenjuju određena multiplikacijska ponderiranja. Ponderiranja su koeficijenti težine i trajanja prekršaja i posebni faktor „n” koji odgovara predmetnoj državi članici koji se primjenjuju pri izračunavanju dnevne novčane kazne.

(7) Taj se paušal primjenjuje pri izračunavanju paušalnog iznosa. U pogledu članka 260. stavka 2. UFEU-a, paušalni se iznos dobiva množenjem dnevnog (paušalnog) iznosa (dobiva se množenjem paušala za paušalna plaćanja koeficijentom težine prekršaja i množenjem rezultata tog izračuna posebnim faktorom „n”) brojem dana trajanja prekršaja počevši s datumom prve presude do datuma završetka prekršaja ili datuma izricanja presude u skladu s člankom 260. stavkom 2. UFEU-a. U pogledu članka 260. stavka 3. UFEU-a, prema točki 28. Komunikacije Komisije o „Primjeni članka 260. stavka 3. Ugovora” (SEC(2010)1371 završna verzija; SL C 12, 15.1.2011., str. 1.), paušalni se iznos dobiva množenjem dnevnog (paušalnog) iznosa (dobiva se množenjem paušala za paušalna plaćanja koeficijentom težine prekršaja i množenjem rezultata tog izračuna posebnim faktorom „n”) brojem dana od dana isteka roka za prenošenje određenog u direktivi do datuma izricanja prve presude u skladu s člankom 258. i člankom 260. stavkom 3. UFEU-a. Komisija će predložiti (dnevni) paušalni iznos ako rezultat prethodno navedenog izračuna prelazi minimalni utvrđeni paušalni iznos.

(8) Faktorom „n” uzima se u obzir platna sposobnost države članice (bruto domaći proizvod – BDP) i broj glasova koje država članica ima u Vijeću.

(9) Minimalna utvrđena paušalna plaćanja određuju se za svaku državu članicu u skladu s posebnim faktorom „n”. Minimalni utvrđeni paušalni iznos predlaže se Sudu ako ukupna dnevna paušalna plaćanja ne prelaze minimalni utvrđeni paušalni iznos.